\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

**Η διαδικασία Προμήθειας από τους ΟΕΒ**

Με τον Ν. 2286/1995 (ΦΕΚ 19, Τεύχ. Α΄) έχουμε τον νέο Κανονισμό Προμηθειών του Δημοσίου που ίσχυε για χρόνια. Με βάση αυτό τον Νόμο, είχε αποσταλεί τότε στους ΟΕΒ (το έτος 1996) σχετικό Υπόδειγμα «ΚΑΝΟΝΙΣΜΟΣ ΠΡΟΜΗΘΕΙΩΝ» από το Υπουργείο Αγροτικής Ανάπτυξης & Τροφίμων.

Στο Υπόδειγμα εκείνο του Κανονισμού Προμηθειών του Δημοσίου, το άρθρο 1, παράγρ. 1 του παραπάνω Νόμου, έγραφε τα εξής (όλο το άρθρο αναφέρουμε):

**Άρθρο 1 :**

**Ορισμός - Πεδίο εφαρμογής - Εξαιρέσεις**

1. Στις διατάξεις του νόμου αυτού υπάγονται οι κάθε είδους προμήθειες αγαθών που ενεργούνται από: α) το Δημόσιο, β) τους οργανισμούς τοπικής αυτοδιοίκησης, γ) τα Ν.Π.Δ.Δ. που αποτελούν οργανισμούς της καθ' ύλην αυτοδιοίκησης, **δ) τις δημόσιες και παραχωρηθείσες επιχειρήσεις και οργανισμούς** ε) τις τράπεζες που ανήκουν στο νομικό πρόσωπο του Δη­μοσίου, είτε στο σύνολό τους είτε κατά πλειοψηφία, στ) τα κρατικά νομικά πρόσωπα ιδιωτικού δικαίου, ζ) τις συνδεδεμένες επιχειρήσεις αυτών και η) τις ενώσεις που συγκροτούνται από έναν ή περισσότερους από τους πα­ραπάνω φορείς.

Το σχετικό άρθρο του παραπάνω Υποδείγματος όμως «ΚΑΝΟΝΙΣΜΟΣ ΠΡΟΜΗΘΕΙΩΝ» αφορούσε τους Οργανισμούς του Δημοσίου κι όχι τους ΟΕΒ, εφόσον στο άρθρο 1 ανέφερε τα εξής:

«Στις διατάξεις του παρόντος Κανονισμού υπάγονται: οι προμήθειες που εκτελούνται από το Δημόσιο και τα Ν.Π.Δ.Δ.»-

Αυτός όμως ο παραπάνω Κανονισμός ήταν και είναι ένα πάρα πολύ καλό Υπόδειγμα, προκειμένου ένας ΟΕΒ να μπορεί να τον προσαρμόσει στα δικά του δεδομένα. Αυτός περιλαμβάνει όλες τις διατάξεις περί προ­μηθειών (δημοσίευση του σχετικού διαγωνισμού κ.λπ.).

Εμείς όμως, όταν δεν έχουμε τέτοιον Κανονισμό, επικαλούμαστε το πα­ραπάνω άρθρο 15, παράγρ. 3, του Ν.Δ. 3881/19581 (βλέπε στο τέλος της παρούσης).

Έτσι το θέμα των προμηθειών του ΟΕΒ, όταν δεν έχουμε ίδιο Κανονι­σμό Προμηθειών, το εντάσσουμε στον ΕΚΛΚΠ (= Εσωτερικό Κανονισμό Λειτουργίας και Κατάστασης Προσωπικού) (πρώην Κ.Ε.Υ.) στο άρθρο 34, που αναφέρει τα εξής (π.χ. του ΤΟΕΒ εργασίας μου):

**Άρθρο 34ο**

**Πραγματοποίηση δαπανών.**

Για δαπάνες προμήθειας ειδών ή εκτέλεση εργασιών από Δημόσιες Υ­πηρεσίες, Ν.Π.Δ.Δ. και επιχειρήσεις δημόσιας ή κοινής ωφέλειας όπως π.χ. Υ.Ε.Β., Ο.Τ.Ε., Ο.Σ.Ε., Δ.Ε.Η., Α.Τ.Ε., κλπ. των οποίων οι τιμές είναι καθορισμένες από το κράτος δεν απαιτείται άλλη διαδικασία πλην από τη λήψη τιμολογίου και εξοφλητικής απόδειξης και η βεβαίωση επί αυτών της εκτελεσθείσης εργασίας ή η επισύναψη διπλοτύπου εισαγωγής του α­γορασθέντος είδους.

2.- Η δαπάνη (ή οι δαπάνες) για προμήθειες ειδών, υλικών, ανταλλα­κτικών μηχανών, μηχανημάτων ή εκτέλεσης μεταφορών υλικών ή επι­σκευής υλικών, μηχανών, μηχανημάτων ή εκτέλεσης-επισκευής έργων και εργασιών ή για κάθε άλλη εργασία και εφόσον η αξία αυτής-αυτών κατά είδος και κατά μήνα ανέρχεται:

α) Μέχρι το ποσόν των εξακοσίων (600,00) ευρώ, ενεργείται με απ’ ευθείας συμφωνία μετά από έγκριση του προέδρου του Διοικητικού Συμ­βουλίου και κάτω από την απόλυτη ευθύνη αυτού για την σκοπιμότητα της ενεργούμενης δαπά­νης.

β) από το ποσόν των (601,00) ευρώ μέχρι και το ποσόν των εξ χιλιά­δων (6.000,00) ευρώ, ενεργείται μετά από απόφαση του Διοικητικού Συμβου­λίου και με ιδιαίτερη συμφωνία της αρμόδιας τριμελούς επιτροπής του Ορ­γανισμού μας με προφορικές ή γραπτές προσφορές.

γ) από το ποσό των εξ χιλιάδων ένα ευρώ (6.001,00) μέχρι και το ποσό των 10.000,00 ευρώ, ενεργείται μετά από απόφαση του Διοικητικού Συμ­βουλίου με πρόχειρο διαγωνισμό με σφραγισμένες ή και προφορικές προ­σφορές από την αρμόδια τριμελή επιτροπή του Οργανισμού μας.

δ) από το ποσό των δέκα χιλιάδων ένα ευρώ (10.001) και άνω, ενεργεί­ται μετά από απόφαση του Διοικητικού Συμβουλίου με τακτικό διαγωνι­σμό με γραπτές προσφορές δυναμένου να συνεχιστεί και προφορικά ενώ­πιον της αρμόδιας τριμελούς επιτροπής.

3.- Τα αποτελέσματα των πρόχειρων και τακτικών διαγωνισμών εγκρί­νονται από το Διοικητικό Συμβούλιο το οποίο όμως δικαιούται προκειμέ­νου περί πρόχειρου διαγωνισμού και σε περιπτώσεις επείγουσας ανάγκης να εξουσιοδοτεί τον πρόεδρο του Διοικητικού Συμβουλίου για την έγκριση του αποτελέσματος.

4.- Οι όροι των διακηρύξεων των πρόχειρων και τακτικών διαγωνι­σμών εγκρίνονται από το Διοικητικό Συμβούλιο, περίληψη δε αυτών τοι­χοκολ­λείται στους συνήθεις τόπους ανακοινώσεων, προκειμένου όμως για τα­κτικό διαγωνισμό περίληψη αυτού δημοσιεύεται σε μια τοπική εφημερίδα τουλάχιστον (10) ημέρες πριν από τη διενέργεια του διαγωνι­σμού.

5.- Αν τακτικός διαγωνισμός ματαιωθεί δυο φορές λόγω μη προσέ­λευ­σης μειοδοτών ή κριθεί ασύμφορο το αποτέλεσμα αυτού επιτρέπεται κα­τόπιν απόφασης του Διοικητικού Συμβουλίου η με πρόχειρο διαγω­νισμό ειδών ή με ιδιαίτερη συμφωνία προμήθεια των αναγκαιούντων ειδών ή των υπό εκτέλεση εργασιών του αποτελέσματος, στην περίπτωση αυτή υποκει­μένου στην έγκριση της Υ.Ε.Β.

6.- Η προμήθεια ειδών και η εκτέλεση εργασιών είναι δυνατόν να πραγ­ματοποιηθεί ύστερα από αιτιολογημένη απόφαση του Διοικητικού Συμ­βουλίου και έγκριση της Υ.Ε.Β. με απ’ ευθείας συμφωνία ανεξάρ­τητη του ύψους ποσού στις παρακάτω περιπτώσεις:

α) όταν πρόκειται περί προμήθειας ειδών για τα οποία υπάρχει απο­κλει­στικότητα διάθεσης, εκμετάλλευσης ή εισαγωγής.

β) όταν πρόκειται περί εργασιών η εκτέλεση των οποίων απαιτεί ειδικές ικανότητες ή γνώσεις.

γ) Όταν πρόκειται περί εργασιών που γίνονται δοκιμαστικά.

δ) Όταν πρόκειται προφανώς περί κατεπειγουσών περιπτώσεων επαρ­κώς δικαιολογημένων.

ε) Για συμπληρωματικές προμήθειες από τον αρχικό προμηθευτή, εφό­σον η αλλαγή του θα υποχρέωνε τον Οργανισμό να αγοράσει υλικά με διαφορετικά τεχνικά χαρακτηριστικά που θα ήταν ασυμβίβαστα ή θα προ­καλούσαν δυσανάλογες τεχνικές δυσχέρειες ή οικονομικές επιβαρύνσεις στη λειτουργία ή συντήρησή τους.

**7.- Ανεξάρτητα του τρόπου προμηθειών ή της εκτέλεσης των δια­φόρων εργασιών καμιά δαπάνη δεν είναι δυνατόν να πραγματοποιηθεί αν δεν προβλέπεται η ανάλογη πίστωση στον εγκεκριμένο προϋπολο­γισμό της χρήσης.**

8.- Με απόφαση του Διοικητικού Συμβουλίου θα καθοριστούν οι δια­δικαστικές λεπτομέρειες για τις προμήθειες ειδών ή την εκτέλεση των ερ­γασιών που θα κριθούν απαραίτητες για την κανονική διεξαγωγή αυτών.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1Στο άρθρο 15 του Ν.Δ. 3881/1958, παράγρ. 3, αναφέρει τα εξής:

**Άρθρον 15** (του Ν.Δ. 3881/1958)

**Πόροι Ο.Ε.Β.**

«1. Πόροι των Ο.Ε.Β. είναι αι κατά το άρθρον 10 στεμματικαί εισφο­ραί και τέλη, τα αρδευτικά τέλη ή το αντίτιμον χρήσεως ύδατος, τα κατά την παρ. 1ε΄ του άρθρου 14 μισθώματα και δικαιώματα, το προϊόν δα­νείων του Δημοσίου ή ετέρων πιστωτικών Ιδρυμάτων, ως και πάν άλλο προβλεπόμε­νον υπό του Καταστατικού αυτών έσοδον.

2. Αι στρεμματικαί εισφοραί και τα τέλη, επιβαλλόμενα υπό των Ο.Ε.Β., εισπράττονται υπό των αρμοδίων οργάνων αυτών απ’ ευθείας ή κατά τα εν άρθρω 10 παρ. 4 καθοριζόμενα, εν υπερημερία εφαρμοζομέ­νων των διατάξεων περί εισπράξεως δημοσίων εσόδων.

**3. Η εν γένει διαχείρισις των πάσης φύσεως πόρων των Ο.Ε.Β. και η πραγματοποίησις των δαπανών εντός των ορίων του εγκριθέντος προϋ­πολογισμού αυτών ενεργείται κατά τα υπό του Δ. Συμβουλίου ο­ριζόμενα και κατά παρέκκλισιν από των περί Δημοσίου Λογιστικού και προμη­θειών του Δημοσίου διατάξεων, μετά ητιολογημένην εκά­στοτε απόφασιν του Δ.Σ.,** λαμβανομένην εν τη περιπτώσει ταύτη δι’ απο­λύτου πλειοψη­φίας των μελών αυτού, και δι’ αποφάσεων του Υπουργού Γεωργίας, εκ­διδομένων κατά τα ειδικώτερον δια Βασιλικού Διατάγματος ορισθησόμε­να.

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*